
נכחו:

   חברי הוועדה:	אמנון רובינשטיין – היו"ר
		אופיר פינס-פז

   מוזמנים:	מבקר המדינה אליעזר גולדברג
		שלומית לביא – עוזרת בכירה למבקר המדינה
		שמואל יונס   - סמנכ"ל משרד מבקר המדינה
		יצחק ששון    - חשב משרד מבקר המדינה





מנהלת הוועדה:	ירדנה מלר-הורוביץ

קצרנית:	טלי רם







סדר היום:

אישור הדו"ח הכספי של משרד מבקר המדינה לשנת 2000.
		


אישור הדו"ח הכספי של משרד מבקר המדינה לשנת 2000 –

היו"ר אמנון רובינשטיין:

	בוקר טוב. אני פותח את ישיבת הוועדה. על סדר היום אישור הוועדה על פי סעיף 25 לחוק מבקר המדינה של הדין וחשבון הכספי של המשרד לשנת הכספים 2000.

	אדוני המבקר, בבקשה.

מבקר המדינה אליעזר גולדברג:

	ניתן אולי לראות זאת כאנומליה שוועדת הכספים היא זו שמאשרת את התקציב ואילו הוועדה לענייני ביקורת המדינה מאשרת את ההוצאה. זה מעט מוזר, אבל זה המצב כרגע. 

	ההוצאה מפורטת. למעשה, 82% מהתקציב מופנה למשכורות, כך שהרבה לא נותר לפעולות האחרות, אבל אנחנו משתדלים להסתדר עם זה. עושים כמובן מאמצים כך שנוכל למלא חלק מהמשימות שאני רואה אותן כחשובות.

	ישנה הוצאה שבאה לידי ביטוי והיא נוגעת לבניין החדש שלנו בירושלים. גם תגיע שעתה של ההוצאה בתל-אביב.

ירדנה מלר-הורביץ:

	מבנה משרד בקרית הלאום?

מבקר המדינה אליעזר גולדברג:

	לא. מבנה בקרית הלאום יהיה אחרי שאני לא אמלא את התפקיד הזה. התחזית היא לעשר שנים. 

	אנשי המשרד נמצאים כאן – הסמנכ"ל וחשב המשרד -  הם יענו על כל שאלה אם ישנה כזאת. 

היו"ר אמנון רובינשטיין:

	אני עברתי על החומר, לא ראיתי שום נושא חריג. רציתי לשאול מה זה נת"צ.

מבקר המדינה אליעזר גולדברג:

	נציבות תלונות הציבור – יש להם תקציב מיוחד במסגרת תקציב המשרד.

היו"ר אמנון רובינשטיין:

	ראיתי שהטיפול בתלונות הוא ממש חלק גדול מן התקציב שלכם.

שמואל יונס:

	חלק יחסי למספר העובדים כמעט. 

היו"ר אמנון רובינשטיין:

	חבר הכנסת אופיר פינס, אנחנו מתבקשים לאשר הוצאה. אם יש לך שאלות, נמצא כאן חשב המשרד.


אופיר פינס-פז:

	אני מבקש להבין. אנחנו כאן מאשרים דין וחשבון כספי לשנת 2000.

היו"ר אמנון רובינשטיין:

	אנחנו מאשרים בדיעבד הוצאה שאושרה מראש על ידי ועדת הכספים. זו האנומליה של החוק.

אופיר פינס-פז:

	זה באמת קצת מוזר.

מבקר המדינה אליעזר גולדברג:

	בכך פתחתי את דבריי קודם לכן. 

אופיר פינס-פז:

	האם יש כאן חריגות? 

מבקר המדינה אליעזר גולדברג:

	אין שום חריגות. 

אופיר פינס-פז:

	מדוע יש עליה כזאת גדולה בתקציב 2001, שאושר לכם?

שמואל יונס:

	הגידול הוא גידול שמוסבר מפעולות שגדלו, כמו למשל מעבר לבניין חדש, לשכירות,שזה מרכיב גדול יחסית שהגדיל את ההוצאה,וכן פעולות ספציפיות. 

אופיר פינס-פז:

	בבניין החדש אתם בשכירות?

שמואל יונס:

	כן.

אופיר פינס-פז:

	אני מבין שאת המבנה הקודם  מכרו.

שלומית לביא:

	זה רכוש המדינה.

אופיר פינס-פז:

	של מי הבניין שאתם יושבים בו היום?

שמואל יונס:

	פריצקר. זו למעשה חברה משותפת.

היו"ר אמנון רובינשטיין:

	אני רוצה לומר דבר נוסף. בישיבה שהתקיימה ביום ראשון אצל יושב ראש הכנסת, גם יושב ראש הכנסת, גם מבקר המדינה וגם אני אמרנו כמה דברים על עניין המינויים הפוליטיים שדנו עליהם בוועדת המשנה בראשות חבר כנסת פינס.

	אני רוצה לומר שלצד הקריאה המובהקת לביטול המינויים הפוליטיים בשלטון המקומי- שמחתי גם לשמוע שהיועץ המשפטי לממשלה מטפל בכך – אני אפנה לשר הפנים באורח אישי שיבדוק את עניין שינוי החקיקה ביחד עם מרכז השלטון המקומי כך שברשויות המקומיות יהיה אותו כלל שנוהג בממשלה – שיהיו כמה משרות אמון. 

	ייתכן שצריך להיות הבדל במספר המשרות בין עיריות גדולות לבין עיריות קטנות, בין עיריות קטנות לבין מועצות מקומיות. 

	אני אציע שעד שמונה משרות בעיריות גדולות ועד חמש משרות ברשויות קטנות יותר יהיו משרות אמון, בתנאי שהממונים יעזבו יחד עם ראש העיר.

אופיר פינס-פז:

	תעשה דבר נוסף – תציע ועדת רביבי לרשויות המקומיות. 

היו"ר אמנון רובינשטיין:

	למה? יש סעיף 23 לשירות המדינה. ועדה זה עיכוב של שנים. אני מציע שייקבע בחוק כפי שהיה סעיף 23 המקורי, לפני ועדת רביבי. 

	אדוני המבקר, הדבר הגרוע ביותר הוא שילוב של מינויים פוליטיים עם שירות CIVIL SERVANT, זאת אומרת שראש עיר ממנה אנשים פוליטיים והם נשארים לנצח. 

מבקר המדינה אליעזר גולדברג:

	אבל השיטה הזאת קיימת בכל השירות הציבורי. אתה לא יכול להתייחס רק לגבי רשויות מקומיות. 

היו"ר אמנון רובינשטיין:

	אבל לשרים יש כמה משרות. 

אופיר פינס-פז:

	אני יכול להראות מאות דוגמאות בשירות הציבורי של אנשים שהתחילו כמינויים פוליטיים או בתפקידי אמון והשתלבו לתוך המינהל הציבורי. 

היו"ר אמנון רובינשטיין:

	אמר לי נציב שירות המדינה שברגע שהרחיבו את משרות האמון, התופעה הזאת ירדה.



שמואל יונס:

	יש את תהליך המעבר, יש כללים. 

אופיר פינס-פז:

	צריך לעלות על מכרז מסודר.

היו"ר אמנון רובינשטיין:

	יש בכל זאת הבדל. כשמישהו חדש בא, הוא לא רוצה את הקודמים, הוא בא כדי להחליף את ה"גברדיה" הישנה. תן לו את האפשרות לעשות זאת בתנאי שהוא לא נותן להם מעמד של עובד קבע ברשות המקומית.

אופיר פינס-פז:

	לפי דעתי ההצעה היא בסדר גמור, אבל אני לא חושב שהיא תפתור את הבעיה. 

היו"ר אמנון רובינשטיין:

	היא יכולה רק לצמצם אותה, לא לפתור.

מבקר המדינה אליעזר גולדברג:

	אתה מאמץ את השיטה האמריקנית.

אופיר פינס-פז:

	השיטה האמריקנית זו החלפה סיטונית של כל הדרג הבכיר.

היו"ר אמנון רובינשטיין:

	על פי סעיף 25, אנחנו מאשרים את הדין וחשבון הכספי לשנת הכספים 2000.

	תודה רבה, הישיבה נעולה.




הישיבה ננעלה בשעה 09:45.





